何梦桂
希有鸟吟
穹壤纷众羽，固有仁不仁。
鸮凤虽异性，同为阴阳根。
惟彼希有鸟，於禽集大成。
力可振海岳，翂翐似无能。
鲲鹏侈变化，比予尔何曾。
群鷇偃下风，举受翼卵恩。
万里不足飞，千载始一鸣。
远之不可疏，即之不可亲。
地维缺不震，天柱拆不惊。
安得以宠辱，而能累其身。
世固有大物，天地间气生。
卑卑局耳目，夫谁识其真。
道大固难同，安能抗世情。
何如任毁誉，徜然忘我人。
不谐众人口，而谐万世心。